钦定古今图书集成/明伦汇编/氏族典/第558卷 > 司马承
## 钦定古今图书集成/明伦汇编/氏族典/第558卷 > 司马承

按《晋书谯刚王逊传》：“逊子闵王承，字敬才，少笃厚，有
志行，拜奉车都尉。永嘉中，天下渐乱，依征南将军山
简。元帝初镇扬州，承归建康，补军谘祭酒。元帝为晋
王，承制更封承为谯王。太兴初，拜屯骑校尉。承居官
俭约，家无别室，王敦有无君之心。帝欲树藩屏，以承
监湘州诸军事、南中郎将、湘州刺史。时湘土荒残，承”
躬自俭约，乘苇茭车而倾心绥抚。敦寻构难，遣魏乂、
李恒、田嵩等攻承。承且战且守，曰：“吾举义众，志在死
节，宁偷生苟免，为奔败之将乎？事之不济，其令百姓
知吾心耳。”相持百馀日，城遂没。乂槛送承荆州，刺史
王廙承敦旨于道中害之，时年五十九。敦平，诏赠车
骑将军。子无忌立。